b'\n_START_ARTICLE_\nZlatko Lagumd\xc5\xbeija\n_START_SECTION_\n\xc5\xbdivotopis\n_START_PARAGRAPH_\nZlatko Lagumd\xc5\xbeija ro\xc4\x91en je u Sarajevu u obitelji Salke i Razije. Njegov otac Salko (1921. - 1973.) bio je gradona\xc4\x8delnik Sarajeva od 1965. do 1967. i poslanik u Narodnoj skup\xc5\xa1tini SR BiH. Osnovnu \xc5\xa1kolu "Hasan Kiki\xc4\x87" Lagumd\xc5\xbeija je zavr\xc5\xa1io 1970. u rodnom gradu, potom je maturirao 1973. u gimnaziji u Detroitu u SAD-u. Nakon mature vratio se u Sarajevo gdje je diplomirao 1977., magistrirao 1981. i doktorirao 1988. na temama s podru\xc4\x8dja informatike i elektrotehnike na Sveu\xc4\x8dili\xc5\xa1tu u Sarajevu._NEWLINE_Idu\xc4\x87e godine po\xc4\x8dinje raditi kao profesor na Ekonomskom i Elektrotehni\xc4\x8dkom fakultetu Sveu\xc4\x8dili\xc5\xa1ta u Sarajevu. U SDP BiH se u\xc4\x8dlanio po osnivanju stranke 1990. U vrijeme rata, od 1992. do 1993. bio je potpredsjednik Vlade RBiH. Du\xc5\xbenost u Vladi prestao je vr\xc5\xa1iti 1993. Na Ekonomskom fakultetu je 1994. postao \xc4\x8delnik Katedre za poslovnu informatiku, a idu\xc4\x87e godine imenovan je ravnateljem Centra za menad\xc5\xbement i informacijsku tehnologiju._NEWLINE_Nakon op\xc4\x87ih izbora 1996., Lagumd\xc5\xbeija je izabran za zastupnika u Zastupni\xc4\x8dkom domu PS BiH. Idu\xc4\x87e godine izabran je za predsjednika SDP-a BiH. Na idu\xc4\x87im izborima odr\xc5\xbeanim 2000., Lagumd\xc5\xbeija se ponovno kandidirao za zastupni\xc4\x8dki mandat u Zastupni\xc4\x8dkom domu PS BiH, te je dobio 34 212 glasa. Me\xc4\x91utim, prestao je vr\xc5\xa1iti zastupni\xc4\x8dku du\xc5\xbenost kada je 22. velja\xc4\x8de 2001. imenovan ministrom vanjskih poslova BiH u Vije\xc4\x87u ministara BiH, \xc4\x8diji je predsjedavatelj bio Bo\xc5\xbeidar Mati\xc4\x87 iz SDP-a BiH._NEWLINE_Pet mjeseci kasnije, 18. srpnja 2001., Lagumd\xc5\xbeija je imenovan predsjedavateljem Vije\xc4\x87a ministara i na toj du\xc5\xbenosti ostao je do 15. o\xc5\xbeujka 2002., kada je ponovno imenovan ministrom vanjskih poslova BiH, ovoga puta pod predsjedanjem Dragana Mikerevi\xc4\x87a iz Partije demokratskog progresa. Lagumd\xc5\xbeija je prestao biti \xc4\x8dlan Vije\xc4\x87a ministara 23. prosinca 2002., sastavljanjem novog saziva Vije\xc4\x87a ministara nakon op\xc4\x87ih izbora 2002. Na tim izborima, Lagumd\xc5\xbeija je s 12 071 glasom ponovno izabran za zastupnika u Zastupni\xc4\x8dkom domu PS BiH. \xc4\x8cetiri godine kasnije, na izborima 2006. ponovno je izabran na zastupni\xc4\x8dku du\xc5\xbenost s 16 161 glasom. Na izborima 2010. je izabran na zastupni\xc4\x8dku du\xc5\xbenost s 28 451 glasom. Na op\xc4\x87im izborima 2014. bio je nositelj liste SDP BiH za Parlamentarnu skup\xc5\xa1tinu BiH, no nije uspio dobiti mandat.'